Katinka Heyns-fees op kykNET vir VrouemaandKatinka Heyns. (Foto: Facebook) Katinka Heyns is een van Suid-Afrika se bekendste regisseurs en in Augustus vereer kykNET dié formidabele rolprentmaker deur elke Saterdag om 20:00 ŉ fliek waarvoor sy bekendheid as regisseur verwerf het, te vertoon. Fiela se kind – 4 Augustus om 20:00 Die fliek handel oor die aangrypende verhaal van ŉ bruin vrou se liefde vir haar wit optelkind. Fiela Komoetie se gelukkige gesinnetjie word wreed uitmekaargeskeur toe ŉ magistraat bepaal dat haar wit hanskind aan sy regte ouers terugbesorg moet word. Shaleen Surtie-Richards, André Rossouw en Lida Botha is te sien in dié fliek. Die storie van Klara Viljee – 11 Augustus om 20:00 Anna-Mart van der Merwe vertolk die rol van ŉ vrou wat, nadat sy haar pa en haar verloofde by die see verloor, die keuse maak om nooit weer na die see te kyk nie en vir haar ŉ huis agter ŉ groot duin te bou. Ná ŉ groot ontdekking begin sy om die duin weg te stoot met ŉ damskrop en ŉ donkie. Met Regardt van den Bergh en Trix Pienaar. Paljas – 18 Augustus om 20:00 Die Suid-Afrikaanse gunsteling handel oor ŉ familie wat trek na ŉ afgeleë deel van die Karoo in Suid-Afrika. Hul lewe word ingrypend verander as ŉ rondtrekkende sirkus ŉ pantomimis (gebarespeler) in die dorp agterlaat. Met Marius Weyers, Aletta Bezuidenhout en Ian Roberts. Die wonderwerker – 25 Augustus om 20:00 Dawid Minnaar, Elize Cawood, Marius Weyers en Anneke Weidemann speel in dié fliek wat fokus op die digter en wetenskaplike Eugène Marais wat, baie siek aan malaria, deur die Van Rooyen-gesin ingeneem word. Malaria is egter nie Marais se enigste probleem nie. Sedert sy vrou en hul eerste kind se dood het hy sy toevlug tot morfien geneem. Skakel in op kykNET, DStv-kanaal 144.